องค์การขนส่งมวลชนกรุงเทพ จัดรถให้บริการฟรี 5 เส้นทาง อำนวยความสะดวก ประชาชนไปร่วมงาน มหรสพสมโภช เนื่องในโอกาส มหามงคลพระราชพิธีบรมราชาภิเษก พุทธศักราช 2562 ระหว่างวันที่ 22 – 28 พฤษภาคมนี้
นายประยูร ช่วยแก้ว รองผู้อำนวยการฝ่ายการเดินรถองค์การ รักษาการในตำแหน่งผู้อำนวยการองค์การขนส่งมวลชนกรุงเทพ หรือ ขสมก. เปิดเผยว่า ตามที่รัฐบาลได้กำหนดจัดงานมหรสพสมโภช เนื่องในโอกาสมหามงคลพระราชพิธีบรมราชาภิเษก พุทธศักราช 2562 ระหว่างวันที่ 22 - 28 พฤษภาคม 2562 ณ บริเวณท้องสนามหลวง เพื่อแสดงความจงรักภักดีและสำนึกในพระมหากรุณาธิคุณของพระบาทสมเด็จพระเจ้าอยู่หัวที่ทรงมีต่อปวงชนชาวไทย พร้อมทั้งเชิญชวนประชาชนเข้าร่วมกิจกรรม และชื่นชมบรรยากาศ        โดยรอบบริเวณงาน ขสมก.จึงจัดเดินรถโดยสารเฉพาะกิจให้บริการฟรี (จอดรับ - ส่งทุกป้าย) จำนวน 5 เส้นทาง ให้บริการตั้งแต่เวลา 17.00 - 23.00 น. หรือจนกว่าจะส่งประชาชนออกจากพื้นที่หมด เพื่ออำนวยความสะดวกให้กับประชาชนที่จะเดินทางไปร่วมงานมหรสพสมโภชฯ โดยมีรายละเอียด ดังนี้    เส้นทางที่ 1 หมอชิต 2 - สนามหลวง ให้บริการ 5 คัน     เส้นทางที่ 2 อนุสาวรีย์ชัยสมรภูมิ - สนามหลวง ให้บริการ 5 คัน    เส้นทางที่ 3 วงเวียนใหญ่ – สนามหลวง ให้บริการ 5 คัน    เส้นทางที่ 4 หัวลำโพง – สนามหลวง ให้บริการ 5 คัน    เส้นทางที่ 5 สนามศุภชลาศัย – สนามหลวง ให้บริการ 5 คัน